آمریکا خاریجی ایشلر ناظیری مایک پومپئونون، داها اوّل ایران نفت تحریملریندن‌ توتولان 8 اؤلکه‌یه یئنی معافیته حقوقو وئریلمیه‌جگینی آچیقلایاجاغی ادعا ائدیلیب.
آمریکا مئدیاسینا دانیشان یوکسک وظیفه‌لی آمریکا‌لی نماینده‌لره اساسلان‌دیریلان خبرلره گؤره، ناظیر پومپئونون سؤزقونوسون آچیقلامانی بو گون ائتمه‌سی گؤزلنیلیر.
بونا گؤره پومپئو، آمریکانین ایرانا قارشی 5 نوامبر 2018ده دؤوره‌یه گیرن ایکینجی تحریم پاکتین‌دن 180 گون‌لوگونه معافیتده توتولان 8 اؤلکه‌یه یئنی معافیت حقوقو وئریلمیه‌جگینی آچیقلایا‌جاق.
بو قرارلا 2 مایا قدر 180 گون‌لوگونه آمریکانین ایران‌دان نفت ایدخالینا تحریم گتیرن قرارین‌دان اوزاق توتولان" چین، هیندیستان، ژاپون، جنوبی کوره، تایوان، تورکیه، ایتالیا و یونانیستانا وئریلن سؤز قونوسو حقوقون اوزادیلمایاجاغی قئید ائدیلیب.
آمریکانین ایران اوزرین‌دکی ایقتیصادی باسقی داها دا آرتیرماق اوچون بو قراری وئردیگینه دقت چکیلرکن، چین، هیندیستان و تورکیه‌نین ایرانلا ان چوخ نفت تیجارتی ائدن اؤلکه‌لر اولدوغو بیلدیریلدی.
ایرانلا نوکلئر آنلاشمادان بیرطرف‌لی اولا‌راق چکیلمه‌سی‌نین آردین‌دان آمریکا خزینه ناظیرلیگی، ایرانا قارشی ایلک تحریم پاکتینی 7 آوقوست 2018ده، ایکینجی مرحله تحریم پاکتینی ایسه 5 نوامبر 2018ده ایشه سالمیشدی.
آمریکا، بو تاریخده آرا‌لاریندا تورکیه‌نین ده داخیل اولدوغو 8 اؤلکه‌یه ایرانا قارشی تحریم پاکتینده نفت ایدخا‌لی مسئله‌سینده 180 گون معافیت تانیمیشدی.
